作者:皎然
標題:妙喜寺達公禪齋寄李司直公孫、房都曹德裕…四十二韻
內容:我祖傳六經，精義思朝徹。方舟頗周覽，逸書亦備閱。墨家傷刻薄，儒氏知優劣。弱植庶可凋，苦心未嘗輟。中年慕仙術，永願傳其訣。歲駐若木景，日餐瓊禾屑。嬋娟羨門子，斯語豈徒設。天上生白榆，葳蕤信好折。實可反柔顏，花堪養玄發。求之性分外，業棄金亦竭。藥化成白雲，形凋辭素穴。一聞西天旨，初禪已無熱。涓子非我宗，然公有真訣。卻尋丘壑趣，始與纓紱別。野飯敵膏粱，山楹代藻梲。與君北巖侶，遊寓日常昳。靜對春穀泉，晴披陽林雪。境清覺神王，道勝知機滅。詣寂長杳冥，忘歸暫採擷。物生豈有心，麗容俟予別。桂子何蓂苓，琪葩亦皎潔。此木生意高，亦與眾芳列。賞墨識屢換，省躬悟彌切。微尚若不虧，足以全吾節。北風吹蕙帶，蕭寥聞蜻蛚。宿昔廬峰期，流芳已再歇。不有清屏鑒，使我商弦絕。願寄千里心，月高不可掇。優遊邦之直，遠矣踵前烈。立俗忘毀譽，遇物遺巧拙。真氣獨翛然，軒裳詎能絏。都曹風韻整，綱紀信明決。於交必傾寫，立行豈矜伐。政與清渭同，分流自澄澈。裴侯資亮直，中誠豈徒說。古人比明義，清士願交結。溫溫躬珪彩，終始聲不缺。顏生炯介士，有志不可越。仗義冒險難，持操去淄涅。世論高二賢，賢賢繼前哲。四子遭明盛，裒然皆秀傑。理名雖殊跡，悟道寧異轍。愛爾竹柏姿，為予寒不折。